Folketing
2006-11-16

Det er bare ikke virkeligheden. Virkeligheden er, at der er givet penge med ud til den her reform. Der har bl.a. været en særlig lånepulje på 1,5 mia. kr. til engangsudgifter i den her forbindelse. Jeg må indrømme, at jeg på stående fod knap er klar over, om man nu har fået udmøntet de sidste penge, men indtil for nylig var den ikke engang brugt. Så der har været masser af penge til netop at tage sig af de her engangsudgifter. Der er jo også besparelser forbundet med reformen. Tag alene den store besparelse, der er ved, at der skal være så mange færre politikere. Det er jo penge, som er blevet i det kommunale system, penge, som man så kan bruge på noget andet. Der kan man prioritere, og jeg tror, mange prioriterer, at de også går til borgernær service frem for bygninger, eller hvad ved jeg. Så der er jo også gevinster, og i fremtiden vil der blive meget store gevinster ved, at man har stordriftsfordelene, og de penge får kommunerne også lov at beholde. (Kort bemærkning).